Ballito-ma nie hof toe gebringWeens vewarring tussen die polisie en die departement van korrektiewe dienste, is Madelein Ackerman Donderdag glad nie hof toe gebring nie. (Foto: Maroela Media) Die saak teen ŉ ma van Ballito wat daarvan beskuldig word dat sy haar vierjarige dogtertjie in ŉ emmer water verdrink het, is Donderdag in die Umhlali-hof op KwaDukuza in KwaZulu-Natal uitgestel nadat sy nie na die hof gebring is nie. Die 45-jarige Madelein Ackerman word tans by die Westville-gevangenis aangehou nadat sy in April vanjaar op ŉ aanklag van moord in hegtenis geneem is. Weens verwarring tussen die polisie en die departement van korrektiewe dienste oor wie veronderstel is om Ackerman na die hof te bring, is sy uiteindelik glad nie vir haar hofverskyning opgelaai nie. Alistair Janssens, Ackerman se regsverteenwoordiger, sê die verdediging het tot dusver alles probeer om die saak te laat voortgaan. “Ons is van voorneme om onderhandelings met die staat voort te sit om die saak te finaliseer,” het Janssens gesê nadat die saak opnuut uitgestel is. Volgens hom sal die hernieude uitstel ongetwyfeld ŉ negatiewe uitwerking op sy kliënt en haar familie hê. “Sy het verwag om vandag hof toe te kom en het haarself emosioneel voorberei. Sy sit daar en wag om hof toe gebring te word. Dit is onregverdig teenoor die beskuldigde.” Voordat landdros Blanche van Eeden die saak uitgestel het, het sy gewaarsku dat behoorlike reëlings getref moet word om te verseker dat Ackerman vir haar volgende verskyning betyds na die hof gebring kan word. Die ondersoekbeampte het onderneem om dit te doen. Janssens sê onder die omstandighede gaan dit goed met Ackerman. Sy het ook die ondersteuning van haar familie. Ackerman is sedert haar aanvanklike inhegtenisneming in aanhouding. Maroela Media het vroeër berig sy is aangekeer kort nadat sy glo haar en haar man, wat in daardie stadium in die buiteland was, se dogtertjie, Layla, in ŉ emmer water verdrink het. Sy het na die gebeure glo aan die polisie gesê dat die dogtertjie moeilik was en haar gepla het. Die kind se hande was vasgebind en nooddienswerkers het haar by die huis dood verklaar.